作者:劉得仁
標題:和鄭先輩謝秩閒居寓書所懷
內容:西風日夜吹，萬木共離披。近甸新晴後，高人得意時。暫閒心亦泰，論道面難欺。把筆還詩債，將琴當酒資。藍衫懸竹桁，烏帽掛松枝。名佔文章重，官歸諫憲遲。生涯貧帝裡，公議到臺司。室冷沾苔蘚，門清絕路岐。莫言鄰白屋，即賀立丹墀。豈慮塵埃久，雲霄故有期。